กองทุนน้ำมัน‘วรรณ’เลือกเบรนต์TFEX
บลจ.วรรณ เปิดตัวกองทุนน้ำมันฯ ลงทุนออยล์ ฟิวเจอร์ส อิงเบรนต์ในตลาด TFEX เชื่อได้เปรียบกองทุนน้ำมันฯ ลงทุนต่างประเทศ
16 พ.ค. 2555

บลจ.วรรณ เปิดตัวกองทุนน้ำมันฯ ลงทุนออยล์ ฟิวเจอร์ส อิงเบรนต์ในตลาด TFEX เชื่อได้เปรียบกองทุนน้ำมันฯ ลงทุนต่างประเทศ 
นายวิน อุดมรัชตวนิชย์ ประธานเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) วรรณ เปิดเผยว่า วันที่ 18-28 พ.ค.นี้ จะสามารถเปิดขายกองทุนเปิดวรรณ ออยล์ ดิวิเดน ฟันด์ (ONE-OIL) ซึ่งเป็นกองทุนน้ำมันฯ กองทุนแรกในประเทศไทย ที่ลงทุนใน Brent oil Futures ของตลาดอนุพันธ์ หรือ TFEX และมีนโยบายจ่ายปันผลปีละไม่เกิน 4 ครั้ง
“โครงสร้างการลงทุนของกองทุนฯ นี้ จะใช้เงินประมาณ 7% ของมูลค่าสินทรัพย์สุทธิ (เอ็นเอวี) ใช้เป็นหลักประกันขั้นต้นในการลงทุนสัญญาออยล์ ฟิวเจอร์ส และอีก 93% จะลงทุนพันธบัตรรัฐบาลอายุ 14 วัน เพื่อบริหารสภาพคล่อง และยังทำให้นักลงทุนมีโอกาสได้รับผลตอบแทนจากอัตราดอกเบี้ยพันธบัตรรัฐบาลด้วย” นายวิน กล่าว
ทั้งนี้ กองทุนจะลงทุนออยล์ ฟิวเจอร์ส ในสัญญาที่ใกล้ที่สุด ซึ่งจะทำให้มูลค่าหน่วยลงทุนสะท้อนราคาน้ำมันดิบเบรนต์มากที่สุด และสามารถชำระเงินค่าขายหน่วยลงทุนให้นักลงทุนได้เร็วที่สุด หรือ T+1 เมื่อเทียบกับกองทุนน้ำมันฯ ที่มีอยู่ในปัจจุบัน นอกจากนี้ไม่เสียค่าธรรมเนียมบริหารจัดการกองทุนฯ ซ้ำซ้อน เหมือนกองทุนฯ ที่ลงทุนต่างประเทศ
นายวิน กล่าวว่า ราคาน้ำมันดิบเบรนต์ในปลายปีนี้ คาดจะขึ้นไปอยู่ที่ 120-125 เหรียญสหรัฐ/บาร์เรล หรือเพิ่มขึ้นประมาณ 10% นับจากราคาปัจจุบันและในปี 2556 คาดว่าราคาทรงตัวอยู่ที่ 125-130 เหรียญสหรัฐ/ บาร์เรล